  Виталий Пронин Берло куинь ар ӵоже республикаямы ӧжытгес луизы ужын шуккиськон учыръёс. Та пумысен журналистъёслы ивортӥз Россиысь Социальной страхованиея фондлэн Удмурт ёзэныз кивалтӥсьлэн воштӥсез Ильдар Гадршин.Туэ ӝыны ар ӵоже ужын вќсь луон учыръёс кулэсмизы 21 процентлы. Та ласянь югдур ӟечгес лэсьтӥськон но тазалыкез утён удысын ужасьёслэн. Ӧжытомиз ужен герӟаськем висёнъёслэн лыдзы но.- Озьы ке но буйгатскыны уг лу, - пусйиз Ильдар Альбертович. - Удмуртиысь предприятиосын 6 толэзь ӵоже 398 шудтэм учыр луиз, со пӧлысь 33-ез секыт югдуре вуттӥз, 6 адями бырыны шедиз. Котьку сямен валтӥсь интыын - гурт предприятиос, промышленной предприятиосын ужасьёслэн лыдзы трослы бадӟым ке но.Таӵе учыръёс ӧжытгес луысалзы, предприятиослэн кивалтӥсьёссы ӟечгес сюлмаськысалзы ке ужан югдурез умоятон сярысь. Шуккиськон учыръёсты алонъя валэктон ужасьёс пӧлын тырмыт уг нуиськы. Соин ӵош ик вань адӟем карымон предприятиос. Таос понна социальной страхованиея фонд нимаз программая взнос тыронъёсты пичиятэ. Солэн быдӟалаез 40 процентозь но луыны быгатоз.Программае пыриськон понна предприятиослэн кивалтӥсьёссы фондэ вазиськон гожтыны кулэ. Таосыз ини эскерозы, быдэстӥсько-а шудтэм учыръёслэсь утиськонъя куронъёс. Нырысь ик, ужан интыос пумысен кивалтӥсьёс аттестация ортчытыны кулэ. Взносъёс тыронын  но ӝеганъёс медаз луэ. Чаклалозы на шудтэм учыръёсъя югдурез.Туэ 14 предприятие гинэ страховой взносъёс ӧжытгес тыре. Соос пӧлын: «Ижсталь», «Аксион», Ижысь механикая завод, Сарапулысь радиозавод, Воткаысь механикая завод но мукет пичигес предприятиос. Шуккиськон учыръёсы шедемъёс понна соослы фондэ нимаз коньдон висъяно уг луы бере, луонлык кылдэ ужасьёслы санаторийёсы но курортъёсы путёвкаос но висъяны. Нош 248 предприятие страховой взнос 40 процентлэсь тросгес тыроно луоз - быдӟалаез котькудӥзлэн нимаз.Взносъёс ӧжытгес тырыны луонлыкъёс пумысен предприятиослэн кивалтӥсьёссы ваньмыз ик тодо, пусйиз И. Гадршин, но ужан югдурзэс чакласа вылысь тросэз малы ке вазиськыны уг дырто, пе. Вуоно арлы 322 предприятие мылкыд кариз программае пыриськыны, кылем арен ӵошатыса, со 30 процентлы тросгес. Пусйымон: 15 пала  гурт предприятиос но вазиськонэн потӥллям.Ужан интыосты умоятон ужпумъёслы фондлэн бюджетэз таяз арлы висъяз ке вал 56 миллион 600 сюрс манет, вуоно арлы чакламын 58 миллион манет. Кин сюлмаське ужасьёсызлэн тазалыксы пумысен, соослы юрттэт но вуэ.Лия Малых.  